આ ત્રણેય તત્ત્વોનું જ્ઞાન જ્યારે વ્યક્તિને સતત થાય છે ત્યારે તે જ્ઞાની અને દોષરહિત હોય છે, જ્યારે આ ત્રણેય પ્રકારનું જ્ઞાન તેને નથી થતું ત્યારે સતત દિવસભર ૧૮ કલાક-દરેક સેકન્ડે તે ભૂલ કરશે, દોષ કરશે. આ ત્રણેય તત્ત્વોનું જ્ઞાન જે મનુષ્ય પ્રાપ્ત કરી લે છે તે મનુષ્ય નિરંતર ઉન્નતિ કરતો રહે છે, એમાં કોઇ સંશય નથી. આમ તો આપણા મનુષ્યજીવનનો ઉદ્દેશ્ય છે બંધનથી છૂટી સ્વતંત્રતાની પ્રાપ્તિ કરવી. તેનો ઉપાય છે ઇશ્વરને જાણવા, પોતાને જાણવું અને પ્રકૃતિને જાણવી. ઇશ્વરને જાણવા માટે માણસે શાસ્ત્રો વાંચવાં પડે છે. વેદ, દર્શન, ઉપનિષદ આદિ શાસ્ત્ર છે તેને વાંચીને પોતાના જીવનને તે આદર્શોના આધાર પર ચલાવવંુ પડે છે. જે આદર્શ, મર્યાદા, સિદ્ધાંત, વિધિવિધાન ઋષિઓએ વેદોના આધાર પર આપણા માટે નિર્ધારિત કરેલાં છે તેને અનુરૂપ આચરણ કરવું પડે છે. આ બધાથી વિપરીત ચાલીને કોઇ પણ મનુષ્ય આ બંધનથી છૂટી શકતો નથી, દુઃખોથી છૂટી શકતો નથી.